ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2303/98

υποβολή: Fernand Herman (PPE) προς την Επιτροπή

(22 Ιουλίου 1998)

Θέμα: Η ίση μεταχείριση των πολιτών της Ευρωπαïκής Ένωσης

Κατά τη διάρκεια προσφάτου ομαδικού ταξιδιού που είχε διοργανωθεί από ένωση ατόμων της τρίτης ηλικίας, διαπιστώθηκε παραβίαση της αρχής περί ίσης μεταχείρισης των Ευρωπαίων πολιτών, όσον αφορά την είσοδο στα μουσεία και συγκεκριμένα στο Ανάκτορο των Δόγηδων, στη Βενετία, όπου η είσοδος ήταν δωρεάν για τους ιταλικής υπηκοότητος συνταξιούχους, αλλά όχι για τους Βέλγους συνταξιούχους.

Πρόκειται συνεπώς για καταφανή και δεδηλωμένη διάκριση λόγω ιθαγένειας, γεγονός που αντιβαίνει προς τη Συνθήκη. Υπό την ιδιότητά της ως θεματοφύλακα των συνθηκών, ποιες πρωτοβουλίες προτίθεται να αναλάβει η Επιτροπή προκειμένου να θέσει τέρμα στις ως άνω διακρίσεις;

Απάντηση του κ. Monti εξ ονόματος της Επιτροπής

(22 Σεπτεμβρίου 1998)

Η Επιτροπή συμφωνεί με το Αξιότιμο Μέλος ότι δεν αποκλείεται η άνιση μεταχείριση μεταξύ των ιταλών υπηκόων και των υπηκόων άλλων κρατών μελών όσον αφορά την είσοδο στα μουσεία να συνιστά διάκριση που αντιβαίνει στα άρθρα 6 και 59 της συνθήκης ΕΚ. Για το λόγο αυτό, η Επιτροπή θα έρθει σε επαφή με τις ιταλικές αρχές για περισσότερες πληροφορίες.

Σε παρόμοια υπόθεση, το Δικαστήριο είχε ήδη την ευκαιρία να διαπιστώσει παράβαση κράτους μέλους όσον αφορά την είσοδο στα εθνικά μουσεία(1).

(1) Επιτροπή/Ισπανία, υπόθεση C 45/93, απόφαση της 15.3.1994 (Συλλ. 1994 Ι 911).
ΓΡΑΠΤΗ ΕΡΩΤΗΣΗ E-2782/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Η εφαρμογή του ψηφίσματος του Ευρωπαïκού Κοινοβουλίου σχετικά με την ελεύθερη επιλογή της θρησκείας και τα ανθρώπινα δικαιώματα στο Πακιστάν

Μπορεί να αναφέρει η Επιτροπή ποιές ενέργειες έχουν αναληφθεί για την κατοχύρωση της εφαρμογής του ψηφίσματος σχετικά με την ελεύθερη επιλογή της θρησκείας και την κατάσταση των ανθρωπίνων δικαιωμάτων στο Πακιστάν (ψήφισμα PE B4-0614/98 της 18ης Ιουνίου 1998);

Απάντηση του κυρίουMarín εξ ονόματος της Επιτροπής

(20 Οκτωβρίου 1998)

Το Αξιότιμο Μέλος του Κοινοβουλίου θα έχει πληροφορηθεί ότι η συμφωνία συνεργασίας Κοινότητας - Πακιστάν που αναφέρθηκε στο ψήφισμα του Κοινοβουλίου B4-0614 της 18ης Ιουνίου 1998 δεν έχει ακόμα συναφθεί.

Εντούτοις, η Επιτροπή, με τη σύμφωνη γνώμη της κυβέρνησης του Πακιστάν, θα εκτελέσει μια αποστολή εμπειρογνωμόμων στο Πακιστάν τέλη του 1998 για να εκτιμήσει τα στοιχεία της κατάστασης των ανθρωπίνων δικαιωμάτων στη χώρα με σκοπό να προτείνει ένα πρόγραμμα σχεδίων στον τομέα του εκδημοκρατισμού, της πολιτικής κοινωνίας και της προώθησης των θεμάτων των δικαιωμάτων του ανθρώπου.
ΓΡΑΠΤΗ ΕΡΩΤΗΣΗ E-2875/98

υποβολή: Marjo Matikainen-Kallström (PPE) προς την Επιτροπή

(28 Σεπτεμβρίου 1998)

Θέμα: Μέτρα για τη μείωση της κατανάλωσης καπνού

Στην απάντησή του σε γραπτή μου ερώτηση (Ε-3455/97)(1), ο Επίτροπος κ. Pádraig Flynn διαπιστώνει ότι η Επιτροπή, υποκινούμενη από τη σχετική με τη μείωση της κατανάλωσης καπνού γνωμοδότηση του Κοινοβουλίου, προτίθεται να παρουσιάσει προτάσεις και μέτρα για τον περιορισμό του καπνίσματος.

Αναφορικά με τα ανωτέρω ερωτώ. Ποιά μέτρα έχει λάβει η Επιτροπή για τη διευθέτηση του θέματος;

Απάντηση του κ. Flynn εξ ονόματος της Επιτροπής

(5 Νοεμβρίου 1998)

Η Επιτροπή έχει διαβιβάσει αρκετές αιτήσεις για παροχή πληροφοριών στα κράτη μέλη σχετικά με τους κανονισμούς και την πρακτική τους περί των διάφορων πλευρών της πρόληψης του καπνίσματος και του ελέγχου του καπνού. Οι απαντήσεις θα αποτελέσουν μέρος της αξιολόγησής της όσον αφορά την ανάγκη για λήψη ειδικών μέτρων και δραστηριοποίηση στο κοινοτικό επίπεδο.

Επίσης η Επιτροπή θα διαβιβάσει σύντομα έκθεση στο Συμβούλιο και στο Κοινοβούλιο σχετικά με τις συνέχειες που δόθηκαν στην ανακοίνωσή της του 1996 περί της καταπολέμησης της κατανάλωσης καπνού(2).

(1) ΕΕ C 134 της 30.4.1998, σελ. 167.

(2) COM(96)609 τελικό.
ΓΡΑΠΤΗ ΕΡΩΤΗΣΗ E-2707/98

υποβολή: Anne McIntosh (PPE) προς το Συμβούλιο

(1 Σεπτεμβρίου 1998)

Θέμα: Διαβητικοί οδηγοί

Συμφωνεί ο ασκών χρέη προέδρου στο Συμβούλιο ότι η απαγόρευση οδήγησης εις βάρος των ινσουλινοεξαρτώμενων διαβητικών οδηγών στο Η.Β. είναι μεροληπτική, εφόσον οι ινσουλινοεξαρτώμενοι οδηγοί από άλλες χώρες της ΕΕ μπορούν να οδηγήσουν, ως επισκέπτες, στη Μεγάλη Βρετανία;

Τί είδους ενέργειες προτίθεται να λάβει το Συμβούλιο για την εξάλειψη αυτής της διάκρισης;

Απάντηση

(9 Νοεμβρίου 1998)

Το Συμβούλιο εξέδωσε, στις 29 Ιουλίου 1991, την οδηγία 91/439/ΕΟΚ για την άδεια οδήγησης, που τέθηκε σε ισχύ την 1 Ιουλίου 1996.(1)

Η οδηγία αυτή προβλέπει εναρμονισμένες προϋποθέσεις για τη χορήγηση και την ανανέωση των αδειών, συμπεριλαμβανομένων "Ελάχιστων προδιαγραφών για τη σωματική και διανοητική ικανότητα οδήγησης οχήματος με κινητήρα" (Παράρτημα ΙΙΙ). Το Συμβούλιο υπενθυμίζει ότι οι ελάχιστοι κοινοτικοί κανόνες που ισχύουν όσον αφορά τη χορήγηση και την ανανέωση της άδειας οδήγησης σε διαβητικούς οδηγούς της ομάδας 1 και της ομάδας 2, αναγράφονται στα σημεία 10 και 17.2 του παραρτήματος ΙΙΙ.

Εξάλλου, το σημείο 5 του παραρτήματος ΙΙΙ προβλέπει ότι, κατά τη χορήγηση ή για κάθε μεταγενέστερη ανανέωση μιας άδειας οδήγησης, τα κράτη μέλη μπορούν να απαιτούν την τήρηση αυστηρότερων κανόνων από αυτούς που προβλέπονται στο εν λόγω παράρτημα.

Σύμφωνα με το σημείο 10 του παραρτήματος ΙΙΙ, η άδεια μπορεί να χορηγείται ή να ανανεώνεται στους υποψηφίους ή τους οδηγούς της ομάδας 1 που πάσχουν από σακχαρώδη διαβήτη, με την προϋπόθεση έγκυρης ιατρικής γνωμάτευσης και κατάλληλου για κάθε περίπτωση ιατρικού ελέγχου.

Σύμφωνα με το σημείο 10.1 του παραρτήματος ΙΙΙ, τα κράτη μέλη είναι αρμόδια να ορίσουν την έκταση εξαιρετικών περιπτώσεων - δεόντως αιτιολογημένων με έγκυρη ιατρική γνωμάτευση και υπό την επιφύλαξη τακτικού ιατρικού ελέγχου - κατά τις οποίες είναι νόμιμη η χορήγηση ή η ανανέωση της άδειας για τους υποψηφίους ή τους οδηγούς της ομάδας 2. Κατά συνέπεια, η αρμόδια ιατρική αρχή γνωμοδοτεί κατά περίπτωση, βάσει των διατάξεων της εθνικής νομοθεσίας.

Κατ' αυτό τον τρόπο, ένα κράτος μέλος μπορεί να προβλέπει, σύμφωνα με τις κατευθυντήριες γραμμές της κοινοτικής οδηγίας, διατάξεις για τη χορήγηση ή την ανανέωση της άδειας οδήγησης των διαβητικών αυστηρότερες από τις προβλεπόμενες σε άλλο κράτος μέλος.

Το Συμβούλιο υπενθυμίζει ότι περαιτέρω εναρμόνιση των ως άνω κοινοτικών διατάξεων επιτρέπεται μόνο επί τη βάσει προτάσεως της Επιτροπής.

(1) ΕΕ L 237 της 24.8.1991, σ. 1. Οδηγία που τροποποιήθηκε τελευταία από την οδηγία 97/26/ΕΚ (ΕΕ L 150 της 7.6.1997, σ. 41).
ΓΡΑΠΤΗ ΕΡΩΤΗΣΗ E-2353/98

υποβολή: Claudio Azzolini (PPE) , Guido Podestà (PPE) , Antonio Tajani (PPE) και Guido Viceconte (PPE) προς την Επιτροπή

(27 Ιουλίου 1998)

Θέμα: Αποκατάσταση της νομιμότητας και της δικαιοσύνης στην Ιταλία

Έχοντας υπόψη ότι ο εισαγγελέας του Μιλάνου Pier Camilo Davigo, σε συνέντευξη που έδωσε στηνεφημερίδα "America Oggi" εξεφράσθη με βαρύτατους χαρακτηρισμούς ως προς την πολιτική νομιμοποίηση του κ. Σίλβιο Μπερλουσκόνι, ο οποίος ήταν τότε Πρωθυπουργός και ότι, με βάση τις κρίσεις που εξέφρασε ο Αναπληρωτής Εισαγγελέας του Μιλάνου, η Εισαγγελία του Μιλάνου εμφανίζεται ως ένα είδος πολιτικής παραεξουσίας, η οποία προκαλεί συγκρούσεις που υπονομεύουν και αποσταθεροποιούν τους θεσμούς,

επισημαίνοντας ότι το Ευρωπαϊκό Κοινοβούλιο έχει ήδη, από μακρού χρόνου και με ευρεία πλειοψηφία, εκφράσει την άποψή του ως προς την ανάγκη χωρισμού των σταδιοδρομιών των δικαστών, ακριβώς για την αποφυγή επεισοδίων όπως αυτά που εκδηλώνονται λόγω της δραστηριότητας ορισμένων Εισαγγελιών της Ιταλικής Δημοκρατίας,

ζητούμε από τα θεσμικά όργανα της Κοινότητας να προβούν ταχέως σε όλες τις επείγουσες, απαραίτητες και κατάλληλες ενέργειες που εμπίπτουν στις αρμοδιότητές τους, με σκοπό την αποκατάσταση της αρχής της νομιμότητας στις ιταλικές δικαστικές υπηρεσίες, αλλά και την επιβολή κυρώσεων και την αποφυγή της παράτασης και επανάληψης των σοβαρών γεγονότων που προαναφέρθηκαν, τα οποία πλήττουν τα θεμελιώδη δικαιώματα και τις εγγυήσεις του ευρωπαίου πολίτη και τα οποία αποτελούν την απτή απόδειξη της χρησιμοποίησης των ποινικών διαδικασιών για πολιτικούς λόγους.

Απάντηση της κας Gradin εξ ονόματος της Επιτροπής

(17 Σεπτεμβρίου 1998)

Η ερώτηση του Αξιότιμου Μέλους του Κοινοβουλίου φαίνεται να υπονοεί ότι οι καταγγελίες από το γραφείο του εισαγγελέα του Μιλάνου κατά του κ. Berlusconi μπορεί να ανατρέψουν την ισορροπία μεταξύ της δικαστικής και της εκτελεστικής εξουσίας στην Ιταλική δημοκρατία. Αυτό θα μπορούσε να θεωρηθεί παραβίαση του παραδοσιακού διαχωρισμού εξουσιών που υπάρχει στο σύνταγμα της Ιταλίας και άλλων κοινοτικών κρατών μελών. Στην παρούσα κατάσταση της κοινοτικής νομοθεσίας η διατήρηση του διαχωρισμού των εξουσιών εναπόκειται στη δικαιοδοσία του κάθε κράτους μέλους. Η Ευρωπαϊκή Ένωση δεν έχει την εξουσία να επεμβαίνει στα συντάγματα των κρατών μελών της, εκτός εάν αυτό είναι απαραίτητο για την υπεράσπιση της κυριαρχίας της κοινοτικής νομοθεσίας.
ΓΡΑΠΤΗ ΕΡΩΤΗΣΗ E-1302/98

υποβολή: Francesco Baldarelli (PSE) προς την Επιτροπή

(29 Απριλίου 1998)

Θέμα: Κατάργηση της απευθείας πτήσης της Alitalia προς το Σαντιάγκο της Χιλής

Η ιταλική παροικία στη Χιλή μας πληροφορεί ότι η Alitalia, ο εθνικός αερομεταφορέας της Ιταλίας, καταργεί από την 31η Μαρτίου την εβδομαδιαία απευθείας πτήση προς το Σαντιάγκο της Χιλής. Οι πτήσεις της Alitalia θα φθάνουν συνεπώς μόνο μέχρι το Μπουένος Αϊρες και η ανταπόκριση με το Σαντιάγκο θα γίνεται από την L.A.N. Chile ύστερα από συμφωνία που επήλθε μεταξύ των δύο εταιριών.

Η είδηση αυτή προκάλεσε μεγάλη δυσαρέσκεια και ανησυχία στην ιταλική παροικία δεδομένου ότι η εν λόγω απόφαση της Alitalia λαμβάνεται λίγο περισσότερο από ένα χρόνο πριν από την έναρξη των εορταστικών εκδηλώσεων του 2000 που αναμένεται να φέρουν στην Ιταλία εκατομμύρια τουρίστες και προσκηνυτές απ' όλο τον κόσμο, μεταξύ των οποίων και πολλούς απόδημους Ιταλούς από τη Νότια Αμερική.

Εάν η απόφαση αυτή είναι οριστική, η Χιλή θα είναι η μόνη χώρα της Νότιας Αμερικής που δεν θα έχει απευθείας αεροπορική σύνδεση με την Ιταλία. Αυτό θα προκαλούσε σημαντική απώλεια για την εικόνα και την αξιοπιστία της Ιταλίας απέναντι στη Χιλή και θα προκαλούσε αντιστροφή της στάσης που παρατηρήθηκε τον τελευταίο καιρό για συνεργασία με τη Χιλή τόσο εκ μέρους της Ιταλικής Κυβέρνησης (πρόσφατα έγιναν δύο επίσημες επισκέψεις: η πρώτη τον Ιούλιο του 1997 από τον Αντιπρόεδρο της Κυβέρνησης Walter Veltroni και η δεύτερη μόλις λίγες μέρες πριν από τον Πρωθυπουργό Romano Prodi), όσο και από τους Ιταλούς επιχειρηματίες των οποίων η παρουσία στην αγορά της Χιλής γίνονται ολοένα πιο αισθητή.

Με βάση τα παραπάνω, ερωτώ την Επιτροπή ποια μέτρα προτίθεται να λάβει για να ανταποκριθεί στα δικαιολογημένα αιτήματα της ιταλικής παροικίας στη Χιλή η οποία θίγεται ιδιαίτερα από την απρόβλεπτη και άκαιρη αυτή απόφαση να διακοπούν οι απευθείας πτήσεις με αυτή τη χώρα, ακριβώς τη στιγμή που προωθείται σύσφιγξη των σχέσεων μεταξύ των δύο χωρών.

Απάντηση του κ. Kinnock εξ ονόματος της Επιτροπής

(10 Ιουνίου 1998)

Η Επιτροπή θεωρεί ότι η εν λόγω απόφαση λήφθηκε από την Alitalia για καθαρά εμπορικούς λόγους. Η Επιτροπή δεν δικαιούται να παρέμβει σε αυτή ή παρόμοια περίπτωση που αεροπορική εταιρεία αποφασίσει να καταργήσει τακτική αερογραμμή. Κατά συνέπεια, οποιαδήποτε διαβήματα πρέπει να απευθυνθούν στην ενδιαφερόμενη αεροπορική εταιρεία.
ΓΡΑΠΤΗ ΕΡΩΤΗΣΗ E-2415/98

υποβολή: Katerina Daskalaki (UPE) προς την Επιτροπή

(27 Ιουλίου 1998)

Θέμα: Διαρροή εγγράφου σχετικώς με την Τουρκία

Στις 9 Ιουλίου διέρρευσε στον Τύπο "έκθεση" του μέχρι τούδε απεσταλμένου της Επιτροπής στην Άγκυρα, της οποίας το περιεχόμενο - το οποίο δεν διεψεύσθη - θέτει πολλά ερωτήματα ως προς την απαιτούμενη άσκηση πολιτικής από μέρους της Επιτροπής και ως προς την αντικειμενικότητά της επί του προκειμένου. Στην έκθεση αυτή, ο - ήδη μετατεθείς στη Βουδαπέστη - κ. Μάικλ Λέικ υποτιμά και δικαιολογεί την τουρκική επιθετικότητα κατά χώρας μέλους, δηλαδή της Ελλάδας, αγνοεί εσκεμμένως τις παραβιάσεις των ανθρωπίνων δικαιωμάτων στην Τουρκία, επιχειρεί να πείσει την Επιτροπή για την περιθωριοποίηση της Κύπρου, καταφέρεται κατά του Ευρωπαϊκού Κοινοβουλίου και καυχάται ότι... συνέγραψε λόγο που εξεφώνησε ο Τούρκος Πρόεδρος Ντεμιρέλ.

Ερωτάται η Επιτροπή τι έχει να δηλώσει σχετικά με όλα αυτά (πέραν της ήδη γνωστής πληροφορίας ότι το έγγραφο διέρρευσε) και πώς σκοπεύει να αντιμετωπίσει τον υπερβάλλοντα αυτόν και μονομερή ζήλο του υπαλλήλου της.

Απάντηση του κ. Van den Broek Εξ ονόματος της Επιτροπής

(11 Σεπτεμβρίου 1998)

Είναι σύνηθες κατά την αναχώρηση του ο επικεφαλης της αντιπροσωπείας να εκφράζει τις προσωπικές του απόψεις με μια ανεπίσημη έκθεση κατά την αναχώρησή του από μια θέση.

Η έκθεση του κ. Lake εμπίπτει στην κατηγορία αυτή και, κατά συνέπεια, τα περιεχόμενα της δε συμπίπτουν αναγκαστικά σε όλες τις απόψεις με τις θέσεις της Κοινότητας.

Οι θέσεις αυτές για το θέμα το οποίο αναφέρεται στην έκθεση είναι γνωστές σε όλους και δεν υπάρχει λόγος να γίνουν επιπλέον σχόλια.

Ο αρμόδιος επίτροπος τηλεφώνησε πρόσφατα στον έλληνα υπουργό των εξωτερικών κ. Πάγκαλο για να επιβεβαιώσει ότι δεν υπάρχει παρανόηση για τη φύση της έκθεσης.
ΓΡΑΠΤΗ ΕΡΩΤΗΣΗ E-2172/98

υποβολή: Hiltrud Breyer (V) προς την Επιτροπή

(10 Ιουλίου 1998)

Θέμα: Παραβίαση του κοινοτικού δικαίου κατά την μεταφορά ραδιενεργών υλικών σε δοχεία Castor

Σε συνάρτηση με την μεταφορά ραδιενεργών υλικών σε δοχεία Castor, μπορεί η Επιτροπή να αναφέρει ποιά μέτρα προτίθεται να λάβει για τις περιπτώσεις παραβίασης της νομοθεσίας από τα κράτη μέλη, ιδιαίτερα της νομοθεσίας που αφορά την προστασία από ιονίζουσες ακτινοβολίες, όπως π.χ. της οδηγίας του Συμβουλίου 92/3/Ευρατόμ(1) της 3ης Φεβρουαρίου 1992 και 96/29/Ευρατόμ(2);

Απάντηση της κας Bjerregaard εξ ονόματος της Επιτροπής

(03 Σεπτεμβρίου 1998)

Επισημαίνεται ότι η οδηγία 96/29/Ευρατόμ της 13ης Μαΐου 1996 περί καθορισμού των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιοντίζουσες ακτινοβολίες θα αρχίσει να ισχύει μόλις από το Μάιο 2000. Οι οδηγίες 80/836/Ευρατόμ της 15ης Ιουλίου 1980(3) και 84/467/Ευρατόμ της 3ης Σεπτεμβρίου 1984(4) παραμένουν σε ισχύ μέχρι τότε. Ωστόσο, η Επιτροπή δεν διαθέτει αποδείξεις για τυχόν παραβίαση των διατάξεων οποιασδήποτε από τις ανωτέρω τρεις οδηγίες ή της οδηγίας 92/3/Ευρατόμ της 3ης Φεβρουαρίου 1992 για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα.

Ως προς τις πιθανές μελλοντικές ενέργειες, η Επιτροπή παραπέμπει το Αξιότιμο Μέλος στη δήλωσή της κατά τη σύνοδο ολομελείας του Κοινοβουλίου της 17ης Ιουνίου 1998(5)

(1) ΕΕ L 35 της 12ης Φεβρουαρίου 1992, σελ.24.

(2) ΕΕ L159 της 29ης Ιουνίου 1996, σελ.1.

(3) ΕΕ L 246 της 17.9.1980.

(4) ΕΕ L 265 της 5.10.1984.

(5) Πλήρη πρακτικά της 17ης Ιουνίου 1998, προσωρινή έκδοση, σ. 20.
ΓΡΑΠΤΗ ΕΡΩΤΗΣΗ E-2046/98

υποβολή: Mark Watts (PSE) προς την Επιτροπή

(7 Ιουλίου 1998)

Θέμα: Εξαγωγή βοοειδών από το Ηνωμένο Βασίλειο

Το 1995 η γαλλική κυβέρνηση άρχισε να διερευνά επισήμως την καταγγελία ότι σημαντικός αριθμός βοοειδών που εξάχθηκαν από το ΗΒ στη Γαλλία δεν έφθασαν ποτέ στον τόπο προορισμού που είχε δηλωθεί στο ακολουθητέο δρομολόγιο το οποίο υποβλήθηκε, δυνάμει της οδηγίας του Συμβουλίου 91/628/ΕΟΚ(1), στο βρετανικό Υπουργείο Γεωργίας, Αλιείας και Τροφίμων. Στο πλαίσιο της έρευνας αυτής φαίνεται ότι εξετάσθηκε επίσης καταγγελία σύμφωνα με την οποία, μετά την άφιξή του στη Γαλλία, ορισμένα βρετανικά βοοειδή "μετατράπηκαν" σε ιρλανδικά με τη χρησιμοποίηση πλαστών ιρλανδικών πιστοποιητικών υγείας και αναγνωριστικών ενωτίων.

Μπορεί η Επιτροπή να ανακοινώσει τα πορίσματα στα οποία κατέληξε η έρευνα της γαλλικής κυβέρνησης; Επιπλέον, ενόψει της επικείμενης πιθανής άρσης της απαγόρευσης περί εξαγωγής βοείου κρέατος από τη Βρετανία, τι μέτρα προτίθεται να λάβει η Επιτροπή για να εξασφαλίσει ότι τα βοοειδή που εξάγονται από το ΗΒ φθάνουν πράγματι στον τόπο προορισμού που δηλώνεται στο ακολουθητέο δρομολόγιο το οποίο καταρτίζεται δυνάμει της οδηγίας του Συμβουλίου 91/626/ΕΟΚ, και ότι το σημείο όπου βρίσκονται τα ζώα αυτά θα μπορεί να εντοπίζεται μέχρι τη στιγμή της σφαγής τους;

Απάντηση του κ. Fischler Εξ ονόματος της Επιτροπής

(30 Ιουλίου 1998)

Η Επιτροπή δεν ενημερώθηκε σχετικά με τα πορίσματα της έρευνας που διενήργησαν οι γαλλικές αρχές, στην οποία αναφέρεται το αξιότιμο μέλος του Κοινοβουλίου.

Στις 21 και 22 Ιουνίου 1996, το Ευρωπαϊκό Συμβούλιο της Φλωρεντίας ενέκρινε πρόταση της Επιτροπής για την εφαρμογή πλαισίου σχετικού με την εξάλειψη της σπογγώδους εγκεφαλοπάθειας των βοοειδών (ΣΕΒ) στο Ην. Βασίλειο, καθώς και με την δημιουργία ενιαίας αγοράς για τον τομέα του βοείου κρέατος. Σύμφωνα με τα ανωτέρω, η άρση του εμπάργκο θα πρέπει να πραγματοποιηθεί σταδιακά, ενώ η Επιτροπή δεν έχει, μέχρι σήμερα, εκφράσει ουδεμία πρόθεση να εξουσιοδοτήσει εκ νέου την εξαγωγή ζώντων βοοειδών καταγωγής Ην. Βασιλείου.

(1) ΕΕ L 340 της 11.12.1991, σελ. 17.
ΓΡΑΠΤΗ ΕΡΩΤΗΣΗ E-2772/98

υποβολή: Johanna Maij-Weggen (PPE) προς την Επιτροπή

(14 Σεπτεμβρίου 1998)

Θέμα: Η κ. Ben Salem, πολιτική κρατούμενη στην Τυνησία

Η Διεθνής Αμνηστία επέστησε την προσοχή στην καταδικαστική απόφαση που εξέδωσαν τα δικαστήρια της Τυνησίας εναντίον της κ. Ben Salem, συζύγου του κ. Barek, πρόσφυγα που διαμένει μονίμως στις Κάτω Χώρες.

Τον Νοέμβριο 1997 η κ. Ben Salem καταδικάσθηκε σε φυλάκιση 2 ετών και 3 μηνών, ως ανήκουσα σε οργάνωση που προτρέπει στο μίσος και τη βία και επειδή είχε προσπαθήσει να εγκαταλείψει την Τυνησία με παράνομα μέσα. Μετά την ασκηθείσα έφεση η ποινή αυξήθηκε ακόμη κατά 6 μήνες.

Η Διεθνής Αμνηστία κρίνει την κ. Ben Salem, η οποία ουδέποτε έκανε χρήση βίας ούτε προέτρεψε σε αυτήν, ως πολιτική κρατούμενη.

Είναι διατεθειμένη η Επιτροπή να ζητήσει πληροφορίες από τις τυνησιακές αρχές σχετικά με την τύχη της κ. Ben Salem και να ζητήσει την ελευθέρωσή της, ούτως ώστε να μπορέσει να συναντήσει τον σύζυγό της στις Κάτω Χώρες;

Απάντηση του κυρίουMarín εξ ονόματος της Επιτροπής

(15 Οκτωβρίου 1998)

Κατά τη διάρκεια των συνήθων διπλωματικών επαφών με τις αρχές της Τυνησίας, η Επιτροπή θα εξακολουθήσει να επαναλαμβάνει τους ισχυρισμούς για τις εξατομικευμένες περιπτώσεις παραβίασης των δικαιωμάτων του ανθρώπου, μεταξύ των οποίων και εκείνη που υπέδειξε το Αξιότιμο Μέλος του Κοινοβουλίου. Οι επαφές αυτές λαμβάνουν χώρα από κοινού με τα κράτη μέλη και το πλαίσιό τους ορίζεται από τη διακήρυξη της Βαρκελώνης και τη συμφωνία συνεργασίας μεταξύ της Κοινότητας και της Τυνησίας.

Τέλος, θα πρέπει να υπογραμμισθεί ότι οι ενδοκοινοβουλευτικές συναντήσεις μεταξύ του ευρωπαϊκού και του τυνησιακού κοινοβουλίου παίζουν πρωτεύοντα ρόλο, στην προσέγγιση μεταξύ των δυο μερών στα θέματα εκδημοκρατισμού και προώθησης των δικαιωμάτων του ανθρώπου.
ΓΡΑΠΤΗ ΕΡΩΤΗΣΗ E-2137/98

υποβολή: Freddy Blak (PSE) προς την Επιτροπή

(10 Ιουλίου 1998)

Θέμα: Αναδιάρθρωση του κοινωνικού διαλόγου

1. Η Επιτροπή επιθυμεί να καταργήσει τις κοινές επιτροπές που λειτουργούν στο πλαίσιο του κοινωνικού διαλόγου στον τομέα των ταχυδρομείων και των τηλεπικοινωνιών. Σε ποιούς τομείς θεωρείται ότι οι κοινές επιτροπές δεν λειτουργούν κατά τρόπο ικανοποιητικό;

2. Για ποιό λόγο πιστεύει η Επιτροπή ότι οι νέες διαρθρώσεις θα λειτουργήσουν καλύτερα απ' ό,τι έως τώρα οι κοινές επιτροπές;

3. Με ποιόν τρόπο θα διασφαλιστεί στις νέες διαρθρώσεις η καλή συνεργασία που χαρακτήριζε τις κοινές επιτροπές;

4. Κατά την άποψη του υπογράφοντος η αντίθεση κατά της απόφασης αυτής είναι αρκετά έντονη από την πλευρά των ενδιαφερομένων οργανώσεων. Ποιά είναι η στάση της Επιτροπής ως προς την αντίσταση αυτή;
ΓΡΑΠΤΗ ΕΡΩΤΗΣΗ E-2995/98

υποβολή: Roberto Mezzaroma (PPE) προς την Επιτροπή

(8 Οκτωβρίου 1998)

Θέμα: Μεταρρύθμιση του νόμου περί εκπροσώπησης στις ιταλικές ένοπλες δυνάμεις

Στις 21 Ιουλίου 1998, η Επιτροπή Άμυνας της Ιταλικής Βουλής ενέκρινε το νομοσχέδιο για τη μεταρρύθμιση της εκπροσώπησης στις ένοπλες δυνάμεις.

Το κείμενο του νομοσχεδίου καταδεικνύει την έλλειψη πολιτικής βούλησης για μια καινοτόμο μεταρρύθμιση του συστήματος εκπροσώπησης, η οποία να καθιστά δυνατή τη βελτίωση των συνθηκών για τους στρατιωτικούς.

Ο νόμος συνάντησε παντελή αδιαφορία και έλλειψη κριτικής αντίδρασης από την πλευρά των στρατιωτικών, γεγονός που αποτελεί σοβαρή και επικίνδυνη έλλειψη ενδιαφέροντος ως προς το περιεχόμενο του εν λόγω νόμου.

Στις ένοπλες δυνάμεις των κρατών μελών ισχύει εδώ και χρόνια ένας νόμος που προστατεύει ευρέως και ολοκληρωμένα τα θεμελιώδη δικαιώματα των στρατιωτικών. Δεδομένου ότι το 1985 και το 1997, το Ευρωπαϊκό Κοινοβούλιο ενέκρινε σύσταση με στόχο να διαθέτουν οι στρατιωτικοί μια πραγματική και ουσιαστική εκπροσώπηση, δεν θεωρεί η Επιτροπή ότι είναι ανάγκη να υπάρξει μια ειδική σύσταση, χωρίς προς τούτο να θίγεται η αυτονομία του Ιταλικού Κοινοβουλίου, μέσω της οποίας ο νέος νόμος, ο οποίος βρίσκεται καθόδόν προς έγκριση από τη Γερουσία, να ενσωματώνει το συνταγματικό δικαίωμα προστασίας των αναπαλλοτρίωτων θεμελιωδών δικαιωμάτων του συνέρχεσθει και να ευθυγραμμίζεται προς τους ανάλογους νόμους των άλλων ευρωπαϊκών χωρών στο πλαίσιο μίας ενιαίας αμυντικής πολιτικής στη ΔΕΕ;

Απάντηση του κ. Flynn εξ ονόματος της Επιτροπής

(6 Νοεμβρίου 1998)

Το συνδικαλιστικό δικαίωμα δεν εμπίπτει στο πεδίο εφαρμογής του άρθρου 2 της συμφωνίας για την κοινωνική πολιτική (άρθρο 137 της νέας συνθήκης). Το θέμα του συνδικαλιστικού δικαιώματος των μελών των ενόπλων δυνάμεων ανήκει αποκλειστικά στην αρμοδιότητα των κρατών μελών.
ΓΡΑΠΤΗ ΕΡΩΤΗΣΗ E-2589/98

υποβολή: Herbert Bösch (PSE) προς το Συμβούλιο

(1 Σεπτεμβρίου 1998)

Θέμα: Σχολικές εκδρομές εντός της Ευρωπαïκής Ένωσης

Τα σχολεία στην Ευρωπαϊκή Ένωση αντιμετωπίζουν σήμερα δυσανάλογα μεγάλη γραφειοκρατική και οικονομική επιβάρυνση κατά την διοργάνωση σχολικών εκδρομών, όταν στις εκδρομές συμμετέχουν μαθητές που δεν κατέχουν την ιθαγένεια κράτους μέλους της ΕΕ.

Κατά την διοργάνωση εκδρομής μιάς τάξης του γυμνασίου από το Dornbirn σε άλλα κράτη μέλη της ΕΕ έπρεπε να καταρτισθεί κατάλογος των μαθητών και να ελεγχθούν τα διαβατήρια και οι θεωρήσεις των διαβατηρίων.

Μαθητές προερχόμενοι από τρίτες χώρες έπρεπε να προσκομίσουν πρόσφατη φωτογραφία, στην περίπτωση που δεν είχαν δικά τους διαβατήρια με ισχύουσα θεώρηση. Τα συμπληρωθέντα έντυπα ταξιδίου μαζί με τις φωτογραφίες των μαθητών έπρεπε να ελεγχθούν και πάλι μέσω ηλεκτρονικού υπολογιστή από τις αρμόδιες τοπικές αρχές και να επικυρωθούν με την καταβολή σχετικού παραβόλου.

1. Έχει το Συμβούλιο υπόψη του καταγγελίες για την δυσανάλογα μεγάλη διοικητική επιβάρυνση που αντιμετωπίζουν τα σχολεία κατά την διοργάνωση σχολικών εκδρομών εντός της ΕΕ; Ποιά δράση έχει αναληφθεί για το θέμα αυτό;

2. Ποιές προτάσεις έχουν υποβληθεί και ποιές πρωτοβουλίες έχει ήδη αναλάβει ή προτίθεται να αναλάβει το Συμβούλιο;

3. Δεν θα έπρεπε να ήταν αρκετό πιστοποιητικό της διεύθυνσης του σχολείου για διασυνοριακά ταξίδια σε μια ενωμένη Ευρώπη;

4. Πότε μπορούν τα σχολεία στην ΕΕ να αναμένουν ότι θα απλοποιηθούν αυτές οι γραφειοκρατικές διαδικασίες;

Απάντηση

(9 Νοεμβρίου 1998)

1. Στο Συμβούλιο δεν έχουν υποβληθεί καταγγελίες πολιτών για τις σχολικές εκδρομές.

2. Στις 30 Νοεμβρίου 1994, το Συμβούλιο, εκτιμώντας ότι η διευκόλυνση των ταξιδιωτικών διατυπώσεων για τους μαθητές που διαμένουν νομίμως σε κράτος μέλος αποτελεί έκφραση μιας κοινής βούλησης για καλύτερη κοινωνική ενσωμάτωση των υπηκόων τρίτων χωρών, εξέδωσε απόφαση σχετικά με κοινή δράση όσον αφορά τη διευκόλυνση των ταξιδιωτικών διατυπώσεων για τους μαθητές υπηκόους τρίτων χωρών που διαμένουν σε κράτος μέλος(1). Σκοπός αυτής της κοινής δράσης είναι να καταργηθεί η υποχρέωση θεώρησης για τους μαθητές, υπηκόους τρίτης χώρας, που διαμένουν σε κράτος μέλος και ζητούν να γίνουν δεκτοί στο έδαφος άλλου κράτους μέλους, είτε για σύντομη παραμονή είτε για διέλευση, κατά τη διάρκεια σχολικής εκδρομής.

3. Η προαναφερόμενη κοινή δράση ορίζει ότι ο κατάλογος των μαθητών πρέπει να υπογράφεται από τον/την διευθυντή/τρια του σχολείου και να επικυρώνεται από την αρχή που είναι αρμόδια για θέματα αλλοδαπών. Εντούτοις, οι αρμόδιες αρχές του κράτους μέλους αναχώρησης κυρώνουν τον κατάλογο και πιστοποιούν ότι οι συμμετέχοντες στο ταξίδι υπήκοοι τρίτης χώρας έχουν δικαίωμα επανεισδοχής στο έδαφος αυτού του κράτους.

4. Το Συμβούλιο αξιολογεί κατά διαστήματα την προαναφερόμενη κοινή δράση. Έχοντας υπόψη τα αποτελέσματα των αξιολογήσεων αυτών, το Συμβούλιο δεν κρίνει, επί του παρόντος, ότι απαιτείται τροποποίηση του νομικού καθεστώτος που ισχύει για τα ταξίδια αυτά.

(1) ΕΕ L 327 της 19.12.1994, σελ. 1.